РЕШЕНИЕ НА КОМИСИЯТА
от 20 май 2008 година
относно държавните помощи, прилагани от Нидерландия за насърчаване и улесняване на преструктурирането в сектора на градинарството (C 74/03 ех № 450/01)
(нотифицирано под номер C(2008) 1847)
(само текстът на нидерландски език е автентичен)
(2008/875/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 88, параграф 2, първа алинея от него,
като взе предвид Споразумението за Европейското икономическо пространство, и по-специално член 62, параграф 1, буква а) от него,
след като призова заинтересованите страни да представят коментарите си съгласно посочените по-горе разпоредби (1) и след като взе предвид въпросните коментари,
като има предвид, че:
I. ПРОЦЕДУРА
(1)
Съгласно член 88, параграф 3 от Договора за ЕО, с писмо от 27 юни 2001 г., заведено на 4 юли 2001 г., постоянното представителство на Нидерландия в Европейския съюз нотифицира Комисията относно участие в дружество с ограничена отговорност, което закупува земя и помещения в сектора на оранжерийното растениевъдство (заведено под номер № 450/01).
(2)
С писма от 11 март 2002 г., 15 юли 2002 г., 17 декември 2002 г. и 21 октомври 2003 г., заведени съответно на 12 март 2002 г., 18 юли 2002 г., 26 декември 2002 г. и 25 октомври 2003 г., властите на Нидерландия представиха пред Комисията писмени подробности.
(3)
С писмо от 10 декември 2003 г. (2) Комисията нотифицира Нидерландия относно своето решение да стартира предвидената в член 88, параграф 2 от Договора за ЕО процедура във връзка с горепосочената нотификация.
(4)
Решението на Комисията да стартира процедурата бе публикувано в Официален вестник на Европейския съюз (3). Комисията прикани заинтересованите страни да представят своите коментари в рамките на един месец. Комисията не получи никакви коментари от заинтересованите страни.
(5)
С писмо от 11 януари 2004 г., заведено на 21 януари 2004 г., нидерландските органи предоставиха допълнителна информация в писмен вид. През 2004 г. бяха проведени няколко срещи между нидерландските органи и Комисията. С писмо от 18 май 2005 г., заведено на 23 май 2005 г., нидерландските органи също представиха коментар относно стартирането на процедурата.
II. ОПИСАНИЕ
(6)
През 2001 г. Land- en Tuinbouw Organisatie Nederland, организацията за селско стопанство и градинарство на Нидерландия (LTO - Нидерландия) (4) и Ontwikkelings- en Participatiebedrijf Publiek Private Sector BV (OPP), закрито дружество с ограничена отговорност, обявиха своето намерение да учредят дружество „Stallingsbedrijf Glastuinbouw Nederland Beheer BV“ (SGN). Дружеството се занимава със закупуване, временно управление и продажба на земя и помещения в сектора на оранжерийното растениевъдство с цел да бъде насърчено и улеснено преструктурирането в сектора на градинарството.
(7)
След учредяването на SGN Продуктовият съвет за градинарството (Productschap Tuinbouw, PT) (5), Министерството на земеделието, околната среда и качеството на храните, OPP и SGN учредяват командитно дружество. В рамките на това командитно дружество SGN изпълнява ролята на управляващ съдружник, а другите - на ограничено отговорни съдружници. Командитното дружество се занимава със закупуване, временно управление и продажба на земя и помещения в сектора на оранжерийното растениевъдство с цел да бъде насърчено и улеснено преструктурирането в сектора на градинарството.
(8)
За да бъде учредено това командитно дружество, бе необходимо първоначално финансиране, както следва:
-
Министерство на земеделието, околната среда и качеството на храните (чрез Bureau Beheer Landbouwgronden, службата по управление на селскостопанските земи - BBL): капитал: 2 268 500 EUR; подчинени заеми (junior loans), пазарна стойност: 2 268 500 EUR,
-
PT (6): капитал: 2 722 500 EUR; подчинени заеми (junior loans), пазарна стойност: 2 722 500 EUR,
-
OPP: капитал: 4 991 000 EUR,
-
SGN: капитал: 150 000 EUR.
(9)
Възвръщаемостта от инвестирания в дружеството капитал и подчинените заеми (junior loans) беше определена на 15 % годишно в брой за цялата продължителност на проекта (15 години). Съдружниците получават годишен дивидент. Възвръщаемостта и дивидентът се определят на базата на пазарния курс.
(10)
Предвидено бе учредяването на командитното дружество и SGN да насърчи териториалното преструктуриране в сектора на градинарството. Целта бе лицата, занимаващи се с градинарство, да бъдат събрани в определени области, като се даде възможност на сектора да се приспособи по-добре към градоустройственото и териториалното планиране, както и към изискванията за устойчивост на околната среда.
(11)
Съгласно неговия дружествен договор, командитното дружество не може да участва в строителни обекти или в спекулативни дейности, които биха могли да повлияят върху цената на поземлената собственост. Неговите дейности се свеждат до придобиване, продажба и временно управление на недвижимо имущество. Закупуването, продажбата и временното управление на земя от командитното дружество и неговия управляващ съдружник SGN трябва да бъдат в съответствие с пазарната цена; придобиването, продажбата или временното управление под пазарната цена са забранени съгласно дружествения договор на дружеството. Правителството не задължава, нито окуражава частните предприятия в сектора да си сътрудничат (конкретно) с командитното дружество.
(12)
Според нидерландските органи лицата, занимаващи се с градинарство, няма да бъдат облагодетелствани пряко или непряко от мярката по начин, който би повлиял или ограничил конкуренцията, тъй като командитното дружество би следвало винаги да продава земята или помещенията по пазарни цени, ако желае да поддържа своя марж на печалба, да остане жизнеспособно и да продължи своята дейност.
(13)
Мярката се прилага в продължение на 15 години и не може да бъде съчетавана с други мерки за подпомагане. Общият бюджет, предоставен за мярката за подпомагане, възлиза на 15 123 000 EUR.
(14)
Комисията откри процедурата по отношение на нотифицираната мярка за подпомагане, защото предоставената информация не беше достатъчна за оценка на съвместимостта на мярката с член 87 от Договора. В решението за откриване на процедурата Комисията обясни каква информация е необходима, за да бъде направена оценка дали нотифицираната мярка представлява държавна помощ и ако тя е такава, дали е съвместима с вътрешния пазар.
(15)
Нотифицирането включваше информация относно учредяването на SGN, което би осигурило 50 % от своя стартов капитал от държавни източници (7). Правителството също така би следвало да бъде основният източник на първоначален капитал на командитното дружество. Към момента на откриване на процедурата Комисията не бе в състояние да установи дали е спазен принципът на „инвеститор в пазарна икономика“ при изясняване на участието на органите на Нидерландия и дали схемата няма да бъде използвана за спасяване на дружества, които се намират в затруднено положение. По тази причина Комисията изрази становището, че инвестирането на публичен капитал в SGN и командитното дружество би могло да облагодетелства сектора на оранжерийното растениевъдство в Нидерландия и затова би могло да представлява помощ по смисъла на член 87, параграф 1 от Договора за ЕО.
III. КОМЕНТАРИ ОТ НИДЕРЛАНДИЯ
(16)
С писмо от 18 май 2005 г. Комисията получи коментара на нидерландските органи относно откриването на процедурата. С писма от 11 януари 2004 г., както и по време на няколко двустранни срещи, проведени през 2004 г., беше предоставена и допълнителна информация.
(17)
В своето писмо от 11 януари 2004 г. нидерландските органи предоставиха следната информация:
-
ръководството на SGN е уточнило, че продажбата и обратното вземане на лизинг на земя и помещения са изключени, като това изрично ще бъде посочено в договорите за продажба,
-
извършено е технико-икономическо проучване във връзка с продажбата и териториалното преструктуриране (от Deloitte & Touche, одиторско дружество). Това проучване включва изчисления във връзка с икономическата жизнеспособност на инвестиционната политика и посочване на приблизителната очаквана възвръщаемост,
-
ръководството на SGN декларира и гарантира, че изчисленията и посочването на приблизителната възвръщаемост в доклада на Deloitte & Touche са залегнали в основата на очакваната възвръщаемост от 15 % (в съответствие с пазарните очаквания), както е посочено в бизнес плана.
(18)
По време на двустранните срещи нидерландските органи обясниха, че дивидентът от 15 % ще бъде разпределян в съответствие с различните нива на риска, поет от отделните съдружници, т.е: 50 % за OPP и по 25 % за PT и Министерството на земеделието, околната среда и качеството на храните.
(19)
LTO - Нидерландия, и OPP притежават съответно по 50 % дял от SGN, управляващия съдружник в командитното дружество. В случай че SGN регистрира печалба, тя също би била разпределена поравно между LTO - Нидерландия, и OPP.
(20)
В писмото си от 18 май 2005 г. нидерландските органи предоставиха информация относно командитното дружество и неговата дейност. Те посочиха, че технико-икономическото проучване е било извършено след инициатива на LTO за учредяване на поземлено дружество и това проучване е използвано като основа за бизнес плана и посочването на очакваната възвръщаемост; всички финансови рискове са били включени в бизнес плана. В начинанието са поканени да участват както публични, така и частни съдружници. Частните инвеститори, поканени да участват като съдружници, не са били запознати с начина на функциониране и подхода към дейностите, предложен от SGN (8). В крайна сметка се оказа, че това начинание е свързано с твърде голяма степен на несигурност за тези частни инвеститори и те решиха да не участват в командитното дружество. Тъй като обаче технико-икономическият доклад показа възвръщаемост от инвестицията за дейностите, извършвани от командитното дружество, а те не бяха свързани с по-висок риск от срещания на пазара, публичните партньори решиха да участват в проекта.
(21)
Нидерландските органи потвърдиха, че командитното дружество е „участникът“ на пазара. Тъй като по определение ограничено отговорните съдружници не могат да участват в управлението, SGN, в ролята си на управляващ съдружник, изпълнява тези дейности от името на командитното дружество в посочената област.
(22)
Нидерландските органи обясниха, че дейностите на SGN във връзка с управлението на командитното дружество биха засегнали почти единствено малки и средни предприятия. Публичните съдружници предоставят на командитното дружество единствено капитал и подчинени заеми (junior loans). Решенията за инвестиции трябва да се вземат на базата на очакваната възвръщаемост, а бизнес планът се използва като ръководство за инвестиране. Тъй като това е свързано с дейности по проекти, на по-късен етап ще се включат и други частни инвеститори. Не може да бъде предоставяна друга помощ за същата цел освен капитал и подчинени заеми (junior loans).
(23)
Нидерландските органи обясниха, че целта на командитното дружество не е да подпомага отделни предприятия, а да подкрепи политиката на Нидерландия за градоустройствено и териториално планиране, както и да насърчи устойчивото развитие в сектора на оранжерийното растениевъдство в конкретни области. За да постигне това, командитното дружество ще закупува и продава недвижимо имущество в стратегически области (9). Продажбата и препродажбата на земя и недвижимо имущество трябва да бъдат в съответствие с пазарните цени, за да бъде гарантирана възвръщаемостта за съдружниците (10). Командитното дружество не инвестира в дружества, които се намират в затруднено положение, а договорите за „продажба и обратно вземане на лизинг“ са изрично изключени.
(24)
И накрая, нидерландските органи представиха гаранции, че се спазват правилата за обществените поръчки, предвид участието на сертифицирани оценители при закупуването на земя и недвижимо имущество от страна на командитното дружество, трансферите няма да надвишават лимита от 206 000 EUR, определен в член 7 от Директива 2004/18/ЕО (11), a оценителят трябва да бъде избран в консултация с другата страна, която участва в покупката или продажбата на недвижимото имущество.
IV. ОЦЕНКА НА ПОМОЩТА
(25)
Предполагаше се, че командитното дружество и неговият управляващ съдружник SGN ще развиват дейност в сектора на оранжерийното растениевъдство, свързана със закупуване на земя и недвижимо имущество, които да бъдат използвани при производството на градинарски продукти. На първо място трябва да бъде установено дали участието в командитното дружество и неговия управляващ съдружник може да бъде сметнато за държавна помощ по смисъла на член 87, параграф 1 от Договора и, ако това е така, дали подобна помощ е съвместима с общия пазар.
(26)
В член 87, параграф 1 от Договора се казва, че всяка помощ, предоставена от държава-членка или чрез държавни ресурси под каквато и да е форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото това засяга търговията между държавите-членки, е несъвместима с общия пазар.
(27)
Както става ясно от съдебната практика на Съда на Европейските общности, помощта, предоставена на дадено предприятие, може да има отрицателно въздействие върху търговията между държавите-членки и да наруши конкуренцията, ако въпросното предприятие функционира в пазар, който е отворен за търговия в рамките на Общността (12). Командитното дружество и неговият управляващ съдружник SGN функционират на пазара за търговия със земя, и по-конкретно със земя, предназначена да бъде използвана за производството на градинарски продукти. И на двата пазара (13) се наблюдава активна търговска дейност в рамките на Общността.
(28)
Капиталът и подчинените заеми (junior loans) се финансират чрез бюджетите на нидерландското Министерство на земеделието, околната среда и качеството на храните (чрез службата по управление на селскостопанските земи (BBL), общо 4 537 000 EUR), Продуктовия съвет за градинарството (PT) (5 445 000 EUR), OPP (4 991 000 EUR) и SGN (150 000 EUR). PT представлява обществен орган, създаден със законодателен акт, OPP е дружество с ограничена отговорност, притежавано изцяло от обществени органи, а SGN е дружество с ограничена отговорност, в което OPP държи 50 % (другите 50 % са собственост на LTO - Нидерландия, частна организация). Предвид структурата на капиталовата инвестиция в командитното дружество, може да се направи изводът, че правителството има дял в командитното дружество и че този капитал произхожда, до известна степен непряко, от държавни ресурси.
(29)
Въпросната мярка е избирателна, тъй като инвестицията се прави за закупуване, временно управление и препродажба на земя и помещения в сектора на градинарството, за да бъде насърчено териториалното преструктуриране в сектора на градинарството. Тези дейности насърчават развитието в сектора, а така също и градинарското производство.
(30)
В съответствие с член 87, параграф 1 от Договора обаче мерките не могат да се смятат за помощ, ако не се дава преимущество, и при условие че в подобни случаи мярката не нарушава конкуренцията, нито има отрицателно въздействие върху търговията между държавите-членки. По тази причина трябва да бъде разгледано въздействието на мярката, за да се установи дали в резултат от нея засегнатите сектори са били облагодетелствани.
(31)
Съгласно съобщението на Комисията относно прилагането на членове 92 и 93 (понастоящем 87 и 88) от Договора за ЕО и на член 5 от Директива 80/723/ЕИО на Комисията относно публичните предприятия в производствения сектор (14) (наричано по-долу „съобщението от 1993 г.“) една капиталова инжекция се смята за помощ, ако е била направена при неприемливи условия за един частен инвеститор, който работи при нормални пазарни условия. По тази причина, за да бъде установено дали въпросната мярка дава преимущество, трябва да бъде приложен принципът на инвеститор в пазарна икономика (MEIP) (15).
(32)
Комисията отбелязва, че това решение по никакъв начин не предполага или изключва по-нататъшен анализ от страна на Комисията по въпроса за обществените поръчки и законодателството в тази област.
(33)
Въздействието на мярката трябва да бъде разгледано на следните равнища: капиталовата инжекция и участието на обществените власти в командитното дружество, ползата за SGN, другите съдружници в командитното дружество и всички бъдещи заинтересовани страни и преимуществата за трети страни (16).
(34)
При изготвянето на моделите за бизнес плана на командитното дружество беше приложен консервативен подход за планиране. Първият модел беше изработен на базата на планиране за период от 10 години, а вторият модел използваше период от 15 години. Въз основа на изчисленията от бизнес плана и определения финансов риск бе избран инвестиционен период от 15 години.
(35)
Бизнес планът обхваща средна наличност от 140 хектара земя, която да бъде закупена постепенно. През първите три години няма да бъде продавана земя, а ще бъдат развивани дейности само по закупуване и отдаване под наем, за да се осигури инвестирането (като обезпечение; ще бъде гарантирана минимална наличност на земя). След този начален период интензивността на продажбите ще бъде ограничена на 50 хектара годишно. Поне 27 милиона евро се заделят като собствен капитал. За да бъдат намалени рисковете, собственият капитал малко се завишава. Това обаче се постига чрез подчинени заеми (junior loans), а не чрез пряко инвестиране на капитал. Съгласно представените изчисления нетната настояща стойност на инвестицията е положителна.
(36)
Също така бе сметнато за необходимо предприятието да бъде колкото е възможно по-гъвкаво и да функционира на базата на проектен подход, за да бъде в състояние да реагира на икономическия цикъл. Бизнес планът посочва възвръщаемост от инвестициите от 17,13 % годишно. Като се отчетат пазарните рискове, крайната възвръщаемост от инвестицията е 15 % годишно за целия инвестиционен период от 15 години.
(37)
По дело T-296/97 (Alitalia/Комисията (17) бе установено, че поведението на частния инвеститор в условията на пазарна икономика се ръководи от перспективата за доходност.
(38)
В своето решение по дело T-228/99 (Westdeutsche Landesbank Girozentrale/Комисията на Европейските общности (18) Първоинстанционният съд постанови, че средният процент на възвръщаемост не може да бъде автоматичен критерий за определяне съществуването и размера на държавната помощ. Използването на средна възвръщаемост трябва да бъде съобразено с идеята, че информираният частен инвеститор, с други думи инвеститор, който желае да получи максимална печалба, без да понася прекомерни рискове в сравнение с другите участници на пазара, при изчисляване на подходящата възвръщаемост, която следва да се очаква от инвестицията, принципно би изисквал минимална възвръщаемост, равна на средната възвръщаемост за съответния сектор. В своето решение по дело C-305/89 (Италианската република/Комисията на Европейските общности (19) Съдът защити становището, че частен инвеститор, чието участие трябва да бъде сравнено с това на публичен инвеститор, който преследва цели на икономическата политика, няма непременно да се държи като обикновен инвеститор, който предоставя капитал, за да получи възвръщаемост в (повече или по-малко) средносрочен план, а трябва да се държи поне като частно холдингово дружество или като частна група от предприятия, които прилагат структурна политика и се ръководят от перспективи за дългосрочна доходност.
(39)
Тъй като правителството притежава дял в командитното дружество, държавата, като собственик на (част от) дяловия капитал, носи отговорност за дълговете на дружеството, сведена до размера на ликвидационната стойност на активите. Следователно финансовият риск за инвестицията, в която участва правителството, е ограничен.
(40)
Бизнес планът е добре обмислен и се основава на умерени очаквания. И командитното дружество, и SGN функционират на базата на дългосрочна визия с умерен модел на растеж. Следователно финансовите рискове, които се определят от икономическия цикъл, са премахнати, за да бъдат повишени възможността за възвръщаемост от инвестицията и размерът на възвръщаемост. Планът съдържа политически цели, очаквани норми на възвръщаемост и изчисления на финансовия риск. На базата на заключенията от технико-икономическия доклад на Deloitte & Touche проектът може да бъде разглеждан като жизнеспособен. Нежеланието в рамките на частния пазар за финансиране на първоначалния етап на проекта се дължеше на непознаване на преструктурирането на земята и на специфичните характеристики на селскостопанския и оранжерийния пазар.
(41)
В този случай капиталовите инжекции се основаваха на разумно очакваната норма на възвръщаемост в средносрочен и дългосрочен план. Различните страни изискваха възвръщаемост от своите инвестиции в размер 15 % годишно в продължение на период от 15 години. Тази възвръщаемост бе в съответствие със средните норми на възвръщаемост в съответния сектор (20). Инвеститорите използваха същите критерии като предоставящите капитал субекти при нормални пазарни условия.
(42)
Комисията не вижда защо един инвеститор в условията на пазарна икономика не бива да предоставя капитал, ако може да се очаква, че тази първоначална инвестиция би помогнала на дружеството да стане печелившо в бъдеще.
(43)
Следователно може да се счита, че чрез предоставяне на стартов капитал в размер на 15 123 000 EUR нидерландските органи не са дали преимущество на SGN и са действали като инвеститор и заемодател в условията на пазарна икономика.
(44)
Съгласно предоставената от нидерландските органи информация, закупуването, управлението и препродажбата на земята и помещенията са извършени на пазарни цени. Решението за участие в дружеството е основано на абсолютната необходимост от гъвкавост в рамките на начинанието и възможността да се работи на базата на проекти. Този метод на работа дава възможност на частните инвеститори да участват в отделни проекти, което намалява финансовия риск и осигурява възвръщаемост от първоначалната инвестиция (21). Разпоредбите, с които се учредява командитното дружество и SGN, гарантират, че пазарната позиция на самото командитно дружество и SGN (действащо от негово име) не се различава от тази на други инвеститори и че те се занимават единствено с посочените по-горе дейности (като изрично се изключва участието в строителни обекти). Освен това пазарната цена на земята и недвижимото имущество, които командитното дружество и SGN (действащо от негово име) желаят да закупят, е тази, установена с помощта на независимите оценители, назначени от продавача и купувача. В качеството му на управляващ съдружник, на SGN може да бъде потърсена отговорност за всички недостатъци на командитното дружество.
(45)
Съгласно информацията, представена от нидерландските органи, единствено стартовият капитал е предоставен от държавни ресурси и никаква друга помощ или държавни ресурси не са давани на командитното дружество или неговия управляващ съдружник SGN.
(46)
Тъй като командитното дружество трябва да носи нормална норма на възвръщаемост на своите инвеститори, не се ползва от облагодетелствана или привилегирована пазарна позиция и функционира на базата на свободно установени пазарни цени, Комисията не е в състояние да установи съществуването на конкурентно предимство, с което командитното дружество не би разполагало при нормални пазарни условия. Комисията споделя становището, че на самото командитно дружество, неговите съдружници (LTO - Нидерландия) или която и да е бъдеща заинтересована страна не е дадено никакво преимущество.
(47)
Съгласно предоставената от нидерландските органи информация, закупуването, управлението и препродажбата на земята и парниковите помещения върху нея се извършват по пазарна стойност. Пазарната стойност на земята и недвижимото имущество се прилага за земята и недвижимото имущество, закупени от командитното дружество, и се определя с помощта на независими оценители, назначени от различните страни.
(48)
Разпоредбите, с които се учредяват командитното дружество и неговият управляващ съдружник SGN, гарантират, че други дейности не могат да бъдат развивани и че командитното дружество трябва да се стреми да осигури максимална възвръщаемост. Даването на преимущество на определени трети страни нарушава целите, залегнали във въпросните разпоредби. Възможността командитното дружество да закупува, продава и управлява недвижимо имущество, придобито на цени, различни от пазарните, е изключена, което гарантира, че не е предоставена помощ на дружества в затруднено положение.
(49)
За да бъде определена цената на земята, се назначават сертифицирани оценители. Чрез използването на тези и други услуги се спазват разпоредбите на Директива 2004/18/ЕО.
(50)
Съгласно представената от нидерландските органи информация, командитното дружество и SGN (действащо от негово име) се държат със своите клиенти (лицата, от които се закупува недвижимото имущество или земята, които поддържат това недвижимо имущество или земя или които купуват това недвижимо имущество или земя) като всеки друг субект на пазара. Следователно може да се направи извод, че третите страни, които участват в дейността на командитното дружество и неговия управляващ съдружник SGN, не притежават преимущество, а по този начин не получават и никакъв вид помощ.
V. ЗАКЛЮЧЕНИЕ
(51)
На базата на гореизложеното съмненията на Комисията, които доведоха до откриване на процедурата и до временните заключения от решението за откриване на процедурата, вече не съществуват.
(52)
Поради това Комисията стига до заключението, че участието на нидерландските органи в командитното дружество и SGN чрез предоставяне на капитал и подчинени заеми (junior loans) не нарушава принципа на инвеститор в пазарна икономика и следователно не представлява държавна помощ по смисъла на член 87, параграф 1 от Договора за ЕО,
ПРИЕ НАСТОЯЩОТО РЕШЕНИЕ:
Член 1
Участието на нидерландските органи в командитното дружество с цел насърчаване и улесняване на преструктурирането в градинарския сектор, състоящо се в предоставяне на капитал и подчинени заеми (junior loans) в размер на 15 123 000 EUR, не представлява държавна помощ по смисъла на член 87, параграф 1 от Договора.
Член 2
Адресат на настоящото решение е Кралство Нидерландия.
Съставено в Брюксел на 20 май 2008 година.